কলকাতার পুলিশ কমিশনার রাজীব কুমারকে নিয়ে উত্তপ্ত রাজ্য রাজনীতি। নতুন করে আলোচনার বিষয় সারদাকাণ্ড। এরই মধ্যে সারদাকাণ্ডে অন্যতম অভিযুক্ত তৃণমূল কংগ্রেসের প্রাক্তন সাংসদ কুণাল ঘোষের ‘স্টিং’ ভিডিও সামনে আনল একটি সর্বভারতীয় সংবাদমাধ্যম।
সেই ভিডিও ছড়িয়ে পড়ার পরে কুণাল ঘোষ জানিয়েছেন, একজন সাংবাদিক হিসেবে আর এক সাংবাদিকের সঙ্গে কথা বলেছেন তিনি। সেটাই না জানিয়ে ভিডিও করা হয়েছে। তিনি ফেসবুকে লিখেছেন— ‘‘যে সাংবাদিক এই কীর্তিটি করেছে, সে নিশ্চয়ই তার পেশাগত উত্তেজনায় এটা করেছে। আমি আর কী বলব। আমাদেরও তো এই বয়স ছিল! তবু যেহেতু পরিস্থিতি এবং ইস্যু জটিল, আমি আইনজীবী অয়ন চক্রবর্তীর মতামত চেয়েছি। সে যা বলবে, সেইমত পদক্ষেপ নেব।’’

সিবিআই এবং কলকাতা পুলিশের অনেক জেরার মুখে পড়েছেন কুণাল ঘোষ। দীর্ঘ সময় জেলেও থেকেছেন। এক সময়ে রাজ্য পুলিশ, প্রশাসন ও মুখ্যমন্ত্রীর ঘনিষ্ঠ কুণাল ওই ভিডিওতে রাজীব কুমার সম্পর্কে অনেক মন্তব্য করেছেন। কী ভাবে রাজীব কুমার অত্যন্ত দক্ষতার সঙ্গে ফোন ট্যাপ থেকে যাবতীয় কিছু করতে পারেন। একই সঙ্গে কুণাল বলেছেন, রাজীব কুমার যখন যে ক্ষমতায় থাকে তার হয়ে কাজ করতে পারেন। আগামী দিনে কেউ ক্ষমতায় এলে রাজীব সেই পক্ষে চলে যাবেন।

এই বিষয়ে অন্যান্য খবর

সারদার লাল ডায়েরি কোথায়, রাজীব বিতর্কের মধ্যেই মুখ খুললেন সুদীপ্ত সেন


কুণালের সঙ্গে ওই সংবাদমাধ্যমের কথপোকথনে আরও নানা বিষয় উঠে এসেছে। মালদহের পুলিশ সুপার অর্ণব ঘোষের নাম এসেছে অনেক বার। সারদা মামলার অনেক তথ্য তিনি সিবিআইকে দিয়েছেন বলেও দাবি করেছেন। জানিয়েছেন, প্রধানমন্ত্রীর দফতর এবং স্বরাষ্ট্রমন্ত্রীর দফতরেও তিনি চিঠি পাঠিয়েছেন। সারদা তদন্তে কাজে লাগতে পারে এমন অনেক নথি রাজীব কুমার নষ্ট করেছেন বলেও ওই ভিডিওয় দাবি করেছেন কুণাল ঘোষ।
ওই ভিডিও এবেলা.ইন যাচাই করে দেখেনি। তবে কুণাল ঘোষও ওই কথপোকথনকে অস্বীকার করেননি।